***Szomor Dezső***

A magyar szürke szarvasmarha igazi hungarikum, őshonos, hazánkban törvényileg védett háziállat. ~~r~~Robusztus, ridegtartáshoz szokott állat, hatalmas, karcsú szarvakkal. Magyarországon kis híján kipusztult az 1960–1970-es években. Az, hogy ma újra többezres állomány legeli a magyar pusztákat, jórészt Szomor Dezsőnek, az Apaj határában ötezer hektáros mintagazdaságot működtető gazdálkodónak köszönhető. Az eredetileg szőlész-borász végzettségű kertészmérnök fiatal korában dísznövény termesztéssel foglalkozott. A szilaj állattenyésztés egyáltalán nem tartozott az álmai közé, hiába szereti az állatokat és a természetet. Mára azonban elfogultan tekint a szürkemarhára, de nemcsak nemzeti szimbólumként tiszteli őket, hanem főként speciális tulajdonságaik miatt.

Élőhely kezelés  céljából több nemzeti park igazgatóság is rendelkezik legeltetésre használt szürkemarha állománnyal. Elsőként három magyarországi nemzeti park igazgatóság – a Fertő-Hanság, a Kiskunsági és a Körös-Maros –, valamint ~~egy~~ az apaji magángazdálkodó, Szomor Dezső fogott össze annak érdekében, hogy a magyar szürkemarha húsából szalámi készülhessen.

A Szomor-gazdaság – ahogy immár külföldön ismerik: a Szomor Farm – az őshonos állatok egyik legnagyobb genetikai értékmegőrzője az országban. Méltán nyilvánították 2016-ban mintagazdasággá, az egyedi ízvilágú, zamatos szürkemarha- és bivalyhúsból készült szalám~~ik~~jaik pedig megkapták a Nemzeti Parki Termék védjegyet.